ประกาศคณะกรรมการกํากับตลาดทุน

ที่ ทน. 11/2564.

เรื่อง  หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวม  
เพื่อผู้ลงทุนที่มิใช่รายย่อย กองทุนรวมเพื่อผู้ลงทุน  
ประเภทสถาบัน และกองทุนส่วนบุคคล

\_\_\_\_\_\_\_\_\_\_\_\_\_\_\_\_\_\_

อาศัยอํานาจตามความในมาตรา 16/6 วรรคสอง (1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  มาตรา 109 วรรคหนึ่ง และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  มาตรา 133 วรรคสอง มาตรา 134 วรรคหนึ่ง และมาตรา 140 วรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542  และมาตรา 129/3 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 6) พ.ศ. 2562  คณะกรรมการกํากับตลาดทุนออกประกาศไว้ดังต่อไปนี้


ข้อ ๑ ประกาศนี้ให้ใช้บังคับตั้งแต่วันที่ 1 มีนาคม พ.ศ. 2564  เป็นต้นไป


ข้อ ๒ ให้ยกเลิก

(1)  ประกาศคณะกรรมการกํากับตลาดทุน ที่ ทน. 89/2558  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558

(2)  ประกาศคณะกรรมการกํากับตลาดทุน ที่ ทน. 17/2560  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 2) ลงวันที่ 20 กุมภาพันธ์ พ.ศ. 2560

(3)  ประกาศคณะกรรมการกํากับตลาดทุน ที่ ทน. 57/2560  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 3) ลงวันที่ 15 พฤศจิกายน พ.ศ. 2560

(4)  ประกาศคณะกรรมการกํากับตลาดทุน ที่ ทน. 16/2561  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 4) ลงวันที่ 17 มกราคม พ.ศ. 2561

(5)  ประกาศคณะกรรมการกํากับตลาดทุน ที่ ทน. 73/2561  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 5) ลงวันที่ 14 พฤศจิกายน พ.ศ. 2561

(6)  ประกาศคณะกรรมการกํากับตลาดทุน ที่ ทน. 12/2562  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 6) ลงวันที่ 9 เมษายน พ.ศ. 2562

(7)  ประกาศคณะกรรมการกํากับตลาดทุน ที่ ทน. 64/2562  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 7) ลงวันที่ 25 ธันวาคม พ.ศ. 2562

(8)  ประกาศคณะกรรมการกํากับตลาดทุน ที่ ทน. 32/2563  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 8) ลงวันที่ 2 มิถุนายน พ.ศ. 2563

(9)  ประกาศคณะกรรมการกํากับตลาดทุน ที่ ทน. 60/2563  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 9) ลงวันที่ 28 สิงหาคม พ.ศ. 2563

(10)  ประกาศคณะกรรมการกํากับตลาดทุน ที่ ทน. 77/2563  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล (ฉบับที่ 10) ลงวันที่ 28 ธันวาคม พ.ศ. 2563


ข้อ ๓ ในประกาศนี้

คําว่า “ผู้ลงทุนสถาบัน” “ผู้ลงทุนรายใหญ่พิเศษ” และ “ผู้ลงทุนรายใหญ่” ให้มีความหมายเช่นเดียวกับความหมายของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบัน ผู้ลงทุนรายใหญ่พิเศษ และผู้ลงทุนรายใหญ่ เว้นแต่จะมีข้อความใดในประกาศนี้ที่แสดงให้เห็นเป็นอย่างอื่น

คําว่า “กองทุนรวมเพื่อการเลี้ยงชีพ” “กองทุนรวมเพื่อการออม” “กองทุนรวมดัชนี” “กองทุนรวมตลาดเงิน” “กองทุนรวมฟีดเดอร์” “กองทุนรวมมีประกัน” “กองทุนรวมวายุภักษ์”“กองทุนรวมหน่วยลงทุน” “กองทุนรวมหมวดอุตสาหกรรม” และ “กองทุนรวมอีทีเอฟ”  หมายความว่า  กองทุนรวมที่มีนโยบายการลงทุนในลักษณะของกองทุนรวมดังกล่าวตามประกาศการลงทุน

“ประกาศการลงทุน”  หมายความว่า  ประกาศคณะกรรมการกํากับตลาดทุนว่าด้วยการลงทุนของกองทุน

“กองทุน”  หมายความว่า   กองทุนรวม กองทุนส่วนบุคคล หรือกองทุนสํารองเลี้ยงชีพ แล้วแต่กรณี เว้นแต่จะมีข้อความใดในประกาศนี้ที่แสดงให้เห็นเป็นอย่างอื่น

“กองทุนรวม”  หมายความว่า  กองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย และกองทุนรวมเพื่อผู้ลงทุนประเภทสถาบัน     

“กองทุนรวมเพื่อผู้ลงทุนทั่วไป” หมายความว่า  กองทุนรวมที่ประสงค์จะเสนอขายหน่วยลงทุนต่อผู้ลงทุนเป็นการทั่วไป โดยไม่ได้จํากัดเฉพาะผู้ลงทุนที่จะซื้อหน่วยลงทุนไว้เฉพาะผู้ลงทุนสถาบัน ผู้ลงทุนรายใหญ่พิเศษ ผู้ลงทุนรายใหญ่และผู้มีเงินลงทุนสูง แต่ไม่รวมถึงกองทุนรวมวายุภักษ์

“กองทุนรวมเพื่อผู้ลงทุนที่มิใช่รายย่อย”  หมายความว่า  กองทุนรวมที่มีนโยบายการลงทุนในลักษณะผ่อนคลายกว่ากองทุนรวมเพื่อผู้ลงทุนทั่วไป และจํากัดการเสนอขายและการถือหน่วยลงทุนไว้เฉพาะผู้ลงทุนสถาบัน ผู้ลงทุนรายใหญ่และผู้มีเงินลงทุนสูง       

“ผู้มีเงินลงทุนสูง”  หมายความว่า  ผู้ที่จะลงทุนในหน่วยลงทุนของกองทุนรวมในครั้งแรกตั้งแต่ 500,000 บาทขึ้นไป (initial minimum subscription)

“กองทุนรวมเพื่อผู้ลงทุนประเภทสถาบัน” หมายความว่า   กองทุนรวมที่ได้รับอนุมัติจากสํานักงานให้จัดตั้งอยู่แล้วก่อนวันที่ประกาศนี้ใช้บังคับซึ่งมีผู้ถือหน่วยทั้งหมดเป็นผู้ลงทุนประเภทสถาบัน  ทั้งนี้ ตามบทนิยามคําว่า “ผู้ลงทุนประเภทสถาบัน” แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 22/2552  เรื่อง การจัดตั้งกองทุนรวมและการเข้าทําสัญญารับจัดการกองทุนส่วนบุคคล ลงวันที่ 28 กรกฎาคม พ.ศ. 2552

“กองทุนรวมหุ้นระยะยาว”  หมายความว่า  กองทุนรวมที่จัดตั้งขึ้นก่อนวันที่ 1 มกราคม พ.ศ. 2563  และมีนโยบายการลงทุนในลักษณะของกองทุนรวมหุ้นระยะยาวตามประกาศการลงทุน

“กองทุนสํารองเลี้ยงชีพ”  หมายความว่า  กองทุนสํารองเลี้ยงชีพตามกฎหมายว่าด้วยกองทุนสํารองเลี้ยงชีพ

“กองทุนต่างประเทศ”  หมายความว่า  กองทุนใดกองทุนหนึ่งดังต่อไปนี้

(1) กองทุนที่จัดตั้งขึ้นตามกฎหมายต่างประเทศซึ่งมีลักษณะเป็นโครงการลงทุนแบบกลุ่ม (collective investment scheme)  ทั้งนี้ ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด

(2)  กองทุนที่จัดตั้งขึ้นตามกฎหมายต่างประเทศซึ่งมีวัตถุประสงค์หลักในการลงทุนในทรัพย์สินที่เกี่ยวข้องกับโครงสร้างพื้นฐาน (infrastructure fund) ทั้งนี้ ไม่ว่ากองทุนดังกล่าวจะจัดตั้งในรูปแบบบริษัท ทรัสต์ หรือรูปอื่นใด

(3)  กองทรัสต์หรือกองทุนที่จัดตั้งขึ้นตามกฎหมายต่างประเทศซึ่งมีวัตถุประสงค์หลักในการลงทุนในอสังหาริมทรัพย์หรือในกิจการที่ประกอบธุรกิจพัฒนาอสังหาริมทรัพย์  ทั้งนี้ ไม่ว่ากองทรัสต์หรือกองทุนดังกล่าวจะจัดตั้งในรูปบริษัท ทรัสต์ หรือรูปอื่นใด

“ลงทุน”  หมายความว่า  การจัดการลงทุนในทรัพย์สินหรือการเข้าเป็นคู่สัญญาในธุรกรรมทางการเงิน หรือการได้มาหรือมีไว้ซึ่งทรัพย์สินหรือธุรกรรมดังกล่าว

“บริษัทจัดการ”  หมายความว่า  บริษัทจัดการกองทุนรวม หรือบริษัทจัดการกองทุนส่วนบุคคล แล้วแต่กรณี

“บริษัทจัดการกองทุนรวม”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม

“บริษัทจัดการกองทุนส่วนบุคคล”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล

“ผู้จัดการกองทุน”  หมายความว่า   ผู้จัดการกองทุนรวมหรือผู้จัดการกองทุนส่วนบุคคลซึ่งทําหน้าที่ตัดสินใจลงทุนหรือจําหน่ายไปซึ่งหลักทรัพย์หรือทรัพย์สินอื่นใดที่มิใช่อสังหาริมทรัพย์ สิทธิการเช่าอสังหาริมทรัพย์ หรือหาดอกผลโดยวิธีอื่น

“โครงการ”  หมายความว่า  โครงการจัดการกองทุนรวม

“สมาคม”  หมายความว่า  สมาคมที่เกี่ยวเนื่องกับธุรกิจหลักทรัพย์ที่ได้รับใบอนุญาตให้จัดตั้งและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน

“ผู้ดูแลผลประโยชน์” หมายความว่า  ผู้ดูแลผลประโยชน์ของกองทุนรวม 

“มูลค่าหน่วยลงทุน”  หมายความว่า  มูลค่าทรัพย์สินสุทธิหารด้วยจํานวนหน่วยลงทุนที่จําหน่ายได้แล้วทั้งหมดเมื่อสิ้นวันทําการที่คํานวณนั้น

“ข้อผูกพัน”  หมายความว่า  ข้อผูกพันระหว่างผู้ถือหน่วยลงทุนกับบริษัทจัดการกองทุนรวมตามประกาศคณะกรรมการกํากับตลาดทุนว่าด้วยข้อผูกพันระหว่างผู้ถือหน่วยลงทุนกับบริษัทจัดการกองทุนรวม

“มติพิเศษ”  หมายความว่า  มติของผู้ถือหน่วยลงทุนที่มีคะแนนเสียงไม่น้อยกว่า 3 ใน 4 ของจํานวนหน่วยลงทุนทั้งหมดของผู้ถือหน่วยลงทุนซึ่งเข้าร่วมประชุมและมีสิทธิออกเสียงลงคะแนน หรือของจํานวนหน่วยลงทุนทั้งหมดของผู้ถือหน่วยลงทุนซึ่งส่งหนังสือแจ้งมติและมีสิทธิออกเสียงลงคะแนน

“มติเสียงข้างมาก”  หมายความว่า  มติของผู้ถือหน่วยลงทุนที่มีคะแนนเสียงข้างมากของจํานวนหน่วยลงทุนทั้งหมดของผู้ถือหน่วยลงทุนซึ่งเข้าร่วมประชุมและมีสิทธิออกเสียงลงคะแนน หรือของจํานวนหน่วยลงทุนทั้งหมดของผู้ถือหน่วยลงทุนซึ่งส่งหนังสือแจ้งมติและมีสิทธิออกเสียงลงคะแนน

“วันทําการ”  หมายความว่า  วันเปิดทําการตามปกติของบริษัทจัดการ

“วันทําการซื้อขายหน่วยลงทุน” หมายความว่า  วันทําการซื้อขายหน่วยลงทุนที่บริษัทจัดการกองทุนรวมกําหนดไว้ในโครงการ

“ตลาดหลักทรัพย์”  หมายความว่า  ตลาดหลักทรัพย์แห่งประเทศไทย

“เงินทุนจดทะเบียน”  หมายความว่า  เงินทุนที่บริษัทจัดการกองทุนรวมได้รับจากการจําหน่ายหน่วยลงทุนและนํามาจดทะเบียนไว้กับสํานักงาน

“เงินทุนโครงการ”  หมายความว่า  เงินทุนโครงการที่บริษัทจัดการกองทุนรวมยื่นขอจดทะเบียนไว้กับสํานักงานตามประกาศคณะกรรมการกํากับตลาดทุนว่าด้วยการจดทะเบียนกองทรัพย์สินเป็นกองทุนรวมและการแก้ไขเพิ่มเติมรายการทางทะเบียน

“ควบรวมกองทุนรวม”  หมายความว่า  การควบกองทุนรวมหรือการรวมกองทุนรวม แล้วแต่กรณี

“ควบกองทุนรวม”  หมายความว่า   การควบกองทุนรวมตั้งแต่ 2 กองทุนรวมขึ้นไปเข้าเป็นกองทุนรวมเดียว โดยจัดตั้งกองทุนรวมใหม่ขึ้นมาเพื่อซื้อหรือรับโอนทรัพย์สิน สิทธิ และหน้าที่ของกองทุนรวมเดิม และเลิกกองทุนรวมเดิม

“รวมกองทุนรวม”  หมายความว่า   การรวมกองทุนรวมตั้งแต่ 2 กองทุนรวมขึ้นไปเข้าเป็นกองทุนรวมเดียว โดยกองทุนรวมที่รับโอนซื้อหรือรับโอนทรัพย์สิน สิทธิ และหน้าที่ของกองทุนรวมที่โอนมาเป็นของตน และเลิกกองทุนรวมที่โอน

“กองทุนรวมใหม่”  หมายความว่า  กองทุนรวมที่จัดตั้งขึ้นใหม่ในการควบกองทุนรวม

“กองทุนรวมเดิม”  หมายความว่า   กองทุนรวมที่ทําการควบกองทุนรวมเข้าด้วยกัน

“ผู้ประกัน”  หมายความว่า  ผู้ที่ทําสัญญาประกันกับบริษัทจัดการกองทุนรวมในการให้ประกันว่าผู้ถือหน่วยลงทุนจะได้รับชําระเงินลงทุน หรือเงินลงทุนและผลตอบแทน แล้วแต่กรณี ตามจํานวนที่รับประกันไว้


ข้อ ๔ ประกาศฉบับนี้มีวัตถุประสงค์ในการกําหนดมาตรฐานการจัดการกองทุน เพื่อให้บริษัทจัดการดูแลและจัดการกองทุนดังกล่าวด้วยความซื่อสัตย์สุจริต โดยใช้ความรู้ ความสามารถและความชํานาญ และด้วยความเอาใจใส่และระมัดระวังตามมาตรฐานหรือเยี่ยงผู้มีวิชาชีพในลักษณะเดียวกันจะพึงกระทํา


หมวด ๑ หลักเกณฑ์ทั่วไป

\_\_\_\_\_\_\_\_\_\_\_\_\_\_\_\_


ข้อ ๕ ในการจัดการกองทุน บริษัทจัดการต้องแต่งตั้งผู้จัดการกองทุนในลักษณะที่เหมาะสม โดยบุคคลที่จะแต่งตั้งให้เป็นผู้จัดการกองทุนจะต้องเป็นไปตามประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน 


ข้อ ๖ บริษัทจัดการต้องจัดให้มีการวัดผลการดําเนินงานของกองทุนอย่างสม่ําเสมอ และเปิดเผยผลการดําเนินงานตลอดจนข้อมูลอื่นที่เกี่ยวกับความเป็นไปของกองทุนนั้นในแต่ละช่วงเวลา เช่น รายละเอียดการลงทุน ฐานะการเงิน ค่าใช้จ่าย และความเห็นของผู้ดูแลผลประโยชน์ (ถ้ามี) เป็นต้น ต่อผู้ลงทุนและบุคคลทั่วไปด้วยวิธีการที่เพียงพอที่จะทําให้ผู้ลงทุนและบุคคลทั่วไปรับทราบข้อมูลอย่างต่อเนื่องทุกช่วงเวลาให้เหมาะสมกับสถานการณ์ 

การวัดผลการดําเนินงาน การคํานวณมูลค่าทรัพย์สินของกองทุน และการเปิดเผยข้อมูลดังกล่าว ให้เป็นไปตามหลักวิชาการอันเป็นที่ยอมรับหรือเป็นมาตรฐานสากล  ทั้งนี้ ตามที่สมาคมกําหนดโดยได้รับความเห็นชอบจากสํานักงาน

ในกรณีที่มีเหตุจําเป็นและสมควร ให้สํานักงานมีอํานาจกําหนดให้บริษัทจัดการปฏิบัติเพิ่มเติมหรือแตกต่างจากมาตรฐานการปฏิบัติงานที่สมาคมกําหนดตามวรรคสองได้


ข้อ ๗ ให้บริษัทจัดการจัดทํางบการเงินของกองทุนรวมและกองทุนสํารองเลี้ยงชีพให้เป็นไปตามแนวปฏิบัติทางการบัญชีว่าด้วยการบัญชีสําหรับกิจการที่ดําเนินธุรกิจเฉพาะด้านการลงทุนตามที่สมาคมกําหนดโดยได้รับความเห็นชอบจากสํานักงาน  ทั้งนี้ งบการเงินดังกล่าวต้องมีการตรวจสอบและแสดงความเห็นโดยผู้สอบบัญชีที่ได้รับความเห็นชอบจากสํานักงานตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีในตลาดทุน หรือโดยผู้สอบบัญชีที่ถือว่าได้รับความเห็นชอบจากสํานักงานตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีของกองทุนสํารองเลี้ยงชีพบางประเภท  เว้นแต่ในกรณีดังต่อไปนี้

(1) กรณีที่เป็นกองทุนรวมที่มีการเสนอขายหน่วยลงทุนทั้งหมดให้แก่บุคคลซึ่งไม่มีภูมิลําเนาในประเทศไทย บริษัทจัดการอาจจัดทํางบการเงินให้เป็นไปตามมาตรฐานการบัญชีของ International Accounting Standards Board หรือ American Institution of Certified Public Accountantsหรือ Financial Accounting Standards Board โดยงบการเงินดังกล่าวต้องมีการตรวจสอบและแสดงความเห็นโดยผู้สอบบัญชีที่สามารถประกอบธุรกิจการเป็นผู้สอบบัญชีได้โดยชอบในประเทศที่มีการเสนอขายหน่วยลงทุนนั้น  ทั้งนี้ บริษัทจัดการต้องกําหนดเรื่องดังกล่าวไว้อย่างชัดเจนในโครงการ

(2)  กรณีที่เป็นการจัดทํางบการเงินประจํางวดการบัญชีของกองทุนรวมที่มีการเลิกกองทุนรวมภายใน 15 เดือนนับแต่วันที่จดทะเบียนกองทรัพย์สินเป็นกองทุนรวม หรือเป็นการจัดทํางบการเงินประจํางวดการบัญชีสุดท้ายของกองทุนรวม บริษัทจัดการอาจจัดทํางบการเงินประจํางวดการบัญชีดังกล่าว ณ วันเลิกกองทุนรวมเพียงครั้งเดียวได้ โดยมีระยะเวลาเกิน 12 เดือนแต่ไม่เกิน 15 เดือน


ข้อ ๘ บริษัทจัดการกองทุนส่วนบุคคลจะกู้ยืมเงิน ก่อภาระผูกพันใด ๆ หรือเข้าทําธุรกรรมการขายโดยมีสัญญาซื้อคืน ในนามของกองทุนส่วนบุคคลได้ต่อเมื่อเป็นไปตามลักษณะดังต่อไปนี้

(1) เป็นการกู้ยืมเงินเพื่อการซื้อขายหรือแลกเปลี่ยนหลักทรัพย์กับบริษัทหลักทรัพย์หรือสถาบันการเงินต่างประเทศที่สามารถให้บริการธุรกรรมดังกล่าวได้ตามกฎหมายของประเทศที่สถาบันการเงินนั้นให้บริการ

(2)  เป็นการก่อภาระผูกพันที่เกี่ยวเนื่องกับการลงทุนของกองทุนส่วนบุคคลที่สามารถดําเนินการได้ตามประกาศการลงทุน

(3)  เป็นการเข้าทําธุรกรรมการขายโดยมีสัญญาซื้อคืนหลักทรัพย์เพื่อประโยชน์ในการบริหารสภาพคล่องของลูกค้า โดยต้องเป็นไปตามหลักเกณฑ์ดังนี้

                (ก)  คู่สัญญาอีกฝ่ายหนึ่งต้องเป็นผู้ลงทุนสถาบัน

ให้คําว่า “ผู้ลงทุนสถาบัน” ตามวรรคหนึ่ง  หมายความว่า   ผู้ลงทุนสถาบันตามข้อ 4(1) ถึง (23) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 4/2560  เรื่อง การกําหนดบทนิยามผู้ลงทุนสถาบัน ผู้ลงทุนรายใหญ่พิเศษ และผู้ลงทุนรายใหญ่ ลงวันที่ 8 กุมภาพันธ์ พ.ศ. 2560

                (ข)  มีการระบุเรื่องดังกล่าวไว้อย่างชัดเจนในสัญญารับจัดการกองทุนส่วนบุคคล


ข้อ ๙ ในการเปิดเผยข้อมูลเกี่ยวกับการจัดการกองทุน บริษัทจัดการต้องเปิดเผยข้อมูลที่มีความถูกต้อง เป็นปัจจุบัน และไม่มีลักษณะที่ทําให้เกิดความเข้าใจผิดหรือเป็นการบิดเบือนข้อเท็จจริง


หมวด ๒ หลักเกณฑ์เพิ่มเติมสําหรับการจัดการกองทุนรวม  
\_\_\_\_\_\_\_\_\_\_\_\_\_\_\_\_\_\_


ส่วน ๑ บททั่วไป  
\_\_\_\_\_\_\_\_\_\_\_\_\_\_\_\_


ข้อ ๑๐ บริษัทจัดการกองทุนรวมต้องดูแลให้โครงการและข้อผูกพันเป็นไปตามกฎหมายว่าด้วยหลักทรัพย์และตลาดหลักทรัพย์ ตลอดจนประกาศ กฎ และคําสั่ง ที่ออกโดยอาศัยอํานาจแห่งกฎหมายดังกล่าว 

ในกรณีที่ข้อกําหนดในโครงการหรือข้อผูกพันขัดหรือแย้งกับหลักเกณฑ์ในกฎหมาย ประกาศ กฎ หรือคําสั่งตามวรรคหนึ่ง ให้บริษัทจัดการกองทุนรวมดําเนินการเพื่อให้มีการแก้ไขโครงการหรือข้อผูกพันโดยไม่ชักช้า  เว้นแต่เป็นกรณีที่หลักเกณฑ์ในกฎหมาย ประกาศ กฎ หรือคําสั่งดังกล่าวเป็นเพียงมาตรการชั่วคราว ให้บริษัทจัดการกองทุนรวมจัดให้มีการเผยแพร่ข้อมูลเกี่ยวกับการปฏิบัติตามหลักเกณฑ์ดังกล่าวในลักษณะที่ผู้ถือหน่วยลงทุนและผู้ลงทุนทั่วไปสามารถเข้าตรวจดูได้ รวมถึงแจ้งให้ผู้ดูแลผลประโยชน์ของกองทุนรวมและสํานักงานทราบแทนการดําเนินการดังกล่าวโดยไม่ชักช้า


ข้อ ๑๑ บริษัทจัดการกองทุนรวมต้องกําหนดชื่อของกองทุนรวมให้เป็นไปตามประกาศคณะกรรมการกํากับตลาดทุนว่าด้วยการจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล


ข้อ ๑๒ บริษัทจัดการกองทุนรวมจะเรียกเก็บค่าธรรมเนียม เงินตอบแทนอื่นใดหรือค่าใช้จ่ายที่จําเป็นและสมควร จากผู้ซื้อหน่วยลงทุน ผู้ถือหน่วยลงทุน ผู้ขายคืนหน่วยลงทุน หรือกองทุนรวมได้ต่อเมื่อมีการกําหนดอัตราและวิธีการเรียกเก็บค่าธรรมเนียม เงินตอบแทนอื่นใด หรือค่าใช้จ่ายดังกล่าวไว้ในโครงการและหนังสือชี้ชวนเสนอขายหน่วยลงทุนอย่างชัดเจน ซึ่งเป็นไปตามหลักเกณฑ์ดังต่อไปนี้

(1)  การเรียกเก็บค่าใช้จ่ายในการโฆษณาจากกองทุนรวม บริษัทจัดการกองทุนรวมต้องกําหนดอัตราค่าใช้จ่ายขั้นสูงที่จะเรียกเก็บจากกองทุนรวม และเรียกเก็บได้ไม่เกินอัตราดังกล่าว

(2) การเรียกเก็บค่าธรรมเนียมการจัดการ ให้เลือกปฏิบัติให้เป็นไปตามหลักเกณฑ์อย่างใดอย่างหนึ่งดังนี้

                (ก) เรียกเก็บเป็นจํานวนคงที่ หรือเป็นอัตราร้อยละของมูลค่าทรัพย์สินหรือมูลค่าทรัพย์สินสุทธิของกองทุนรวม หรือเป็นอัตราคงที่ต่อหน่วยลงทุน

                (ข)  เรียกเก็บโดยอิงกับผลการดําเนินงาน (performance based management fee)    
ทั้งนี้ โดยให้เรียกเก็บได้ต่อเมื่อเป็นไปตามหลักเกณฑ์ที่สํานักงานประกาศกําหนด

(3)  เรียกเก็บค่าธรรมเนียมการขายหรือรับซื้อคืนหน่วยลงทุนของกองทุนรวมเปิดในแต่ละครั้งจากผู้ลงทุน แทนการเรียกเก็บค่าธรรมเนียมการขายรายปีจากกองทุนรวม

ค่าธรรมเนียม เงินตอบแทน และค่าใช้จ่ายทั้งหมดที่สามารถประมาณการได้ซึ่งเรียกเก็บจากกองทุนรวม เมื่อรวมกันแล้วต้องไม่เกินกว่าอัตราขั้นสูงของยอดรวมค่าธรรมเนียม เงินตอบแทน และค่าใช้จ่ายทั้งหมดที่สามารถประมาณการได้ ที่ระบุไว้ในโครงการและหนังสือชี้ชวนเสนอขายหน่วยลงทุนของกองทุนรวม


ข้อ ๑๓ ในกรณีที่กองทุนรวมมีมูลค่าน้อยกว่า 50 ล้านบาท ให้บริษัทจัดการกองทุนรวมกําหนดวิธีการเรียกเก็บค่าธรรมเนียมการจัดการเป็นอัตราร้อยละของมูลค่าทรัพย์สินหรือมูลค่าทรัพย์สินสุทธิของกองทุนรวมเท่านั้น

ในกรณีที่มูลค่าของกองทุนรวมในขณะจดทะเบียนกองทรัพย์สินเป็นกองทุนรวมมีมูลค่าไม่น้อยกว่า 50 ล้านบาท หากต่อมากองทุนรวมดังกล่าวมีมูลค่าลดลงน้อยกว่า 50 ล้านบาท ให้บริษัทจัดการกองทุนรวมเรียกเก็บค่าธรรมเนียมตามวรรคหนึ่งตามหลักเกณฑ์ดังต่อไปนี้

(1)  ในกรณีที่บริษัทจัดการกองทุนรวมเรียกเก็บค่าธรรมเนียมการจัดการเป็นอัตราร้อยละของมูลค่าทรัพย์สินหรือมูลค่าทรัพย์สินสุทธิของกองทุนรวมไว้อยู่แล้ว ค่าธรรมเนียมที่เรียกเก็บตามวรรคหนึ่ง ต้องเป็นอัตราร้อยละที่ไม่สูงกว่าอัตราร้อยละของค่าธรรมเนียมเดิมที่บริษัทจัดการกองทุนรวมเรียกเก็บในช่วงเวลาที่กองทุนรวมมีมูลค่าไม่น้อยกว่า 50 ล้านบาทโดยคํานวณตามมูลค่าที่ตราไว้ของหน่วยลงทุน

(2)  ในกรณีอื่นนอกเหนือจากกรณีตามวรรคสอง (1) ให้บริษัทจัดการกองทุนรวมเรียกเก็บค่าธรรมเนียมตามวรรคหนึ่งในอัตราที่แสดงได้ว่าเหมาะสมและเป็นธรรม  ทั้งนี้ โดยได้รับความเห็นชอบจากสํานักงานมูลค่าของกองทุนรวมตามวรรคหนึ่งและวรรคสอง ให้คํานวณตามมูลค่าที่ตราไว้ของหน่วยลงทุน


ข้อ ๑๔ ในกรณีที่เป็นกองทุนรวมเพื่อผู้ลงทุนประเภทสถาบัน ห้ามบริษัทจัดการกองทุนรวมเพิ่มเงินทุนจดทะเบียนเกินกว่าจํานวนเงินทุนโครงการที่จดทะเบียนไว้แล้วจนถึงวันที่ 16 มกราคม พ.ศ. 2559 และจะแก้ไขเพื่อเพิ่มเงินทุนโครงการอีกไม่ได้


ข้อ ๑๕ ในกรณีที่เป็นกองทุนรวมมีประกัน เมื่อเกิดหรือรู้ว่าเกิดเหตุการณ์ใด ๆ ที่ทําให้ต้องจัดให้มีผู้ประกันรายใหม่ บริษัทจัดการกองทุนรวมต้องจัดให้มีผู้ประกันรายใหม่ที่มีคุณสมบัติและมีข้อกําหนดตามสัญญาประกันในระดับที่ไม่ต่ํากว่าของผู้ประกันรายเดิม ณ ขณะทําสัญญาเดิมหรือตามที่กําหนดไว้ในข้อผูกพัน แล้วแต่กรณี เว้นแต่ในกรณีใดกรณีหนึ่งดังต่อไปนี้

(1) บริษัทจัดการกองทุนรวมได้รับมติพิเศษให้จัดให้มีผู้ประกันรายใหม่เป็นอย่างอื่น

(2)  บริษัทจัดการกองทุนรวมได้สงวนสิทธิไว้ในโครงการว่า ในกรณีที่ปรากฏเหตุดังกล่าวบริษัทจัดการกองทุนรวมจะเลิกกองทุนรวมมีประกัน หรือจัดการกองทุนรวมดังกล่าวต่อไปโดยยกเลิกการประกันและเลิกใช้ชื่อหรือคําแสดงชื่อที่มีความหมายในทํานองเดียวกัน โดยถือว่าได้รับมติพิเศษ

ในการขอมติพิเศษตามวรรคหนึ่ง (1) ให้บริษัทจัดการกองทุนรวมเปิดเผยรายละเอียดซึ่งเป็นสาระสําคัญที่แตกต่างกันระหว่างผู้ประกันรายเดิมกับรายใหม่ และเรื่องที่อาจมีผลกระทบต่อสิทธิของผู้ถือหน่วยลงทุนที่สืบเนื่องจากการเปลี่ยนผู้ประกันรายใหม่ ให้ผู้ถือหน่วยลงทุนทราบด้วย

ในกรณีที่การจัดให้มีผู้ประกันรายใหม่เกิดขึ้นเนื่องจากความผิดของบริษัทจัดการกองทุนรวมเอง ให้บริษัทจัดการกองทุนรวมรับผิดชดใช้ค่าเสียหายที่เกิดขึ้นจากการเปลี่ยนตัวผู้ประกันหรือที่เกิดขึ้นในระหว่างที่ยังไม่อาจจัดให้มีผู้ประกันรายใหม่ให้แก่กองทุนรวมมีประกันหรือผู้ถือหน่วยลงทุน แล้วแต่กรณี


ส่วน ๒ การขายและรับซื้อคืนหน่วยลงทุนของกองทุนรวม  
\_\_\_\_\_\_\_\_\_\_\_\_\_\_\_\_


ข้อ ๑๖ ให้บริษัทจัดการกองทุนรวมชําระค่าขายคืนหน่วยลงทุนให้แก่ผู้ขายคืนหน่วยลงทุนตามระยะเวลาที่กําหนดไว้ในโครงการซึ่งต้องไม่เกินกว่าระยะเวลาดังนี้

(1) กรณีเป็นหน่วยลงทุนของกองทุนรวมที่เสนอขายภายใต้โครงการ Cross-border Public Offers of ASEAN Collective Investment Schemes ต้องไม่เกินกว่าระยะเวลาที่กําหนดตาม Part I : The Qualifications of the CIS Operator, Trustee / Fund Supervisor, and requirements relating to Approval, Valuation, and Operational Matters ซึ่งอยู่ใน Appendix C : Standards of Qualifying CIS ของ Memorandum of Understanding on Streamlined Authorisation Framework for Cross-border Public Offers of ASEAN Collective Investment Schemes

(2)  กรณีเป็นหน่วยลงทุนของกองทุนรวมที่เสนอขายภายใต้โครงการ Asia Region Funds Passport ต้องไม่เกินกว่าระยะเวลาที่กําหนดตาม Annex 3 : Passport Rules ของ Memorandum of Cooperation on the Establishment and Implementation of the Asia Region Funds Passport

(3) กรณีเป็นหน่วยลงทุนของกองทุนรวมที่มุ่งเน้นลงทุนแบบมีความเสี่ยงต่างประเทศตามประกาศการลงทุนซึ่งมิใช่กองทุนรวมตาม (1) และ (2) ต้องไม่เกินกว่า 5 วันทําการนับแต่วันรับซื้อคืนหน่วยลงทุน โดยมิให้นับรวมวันหยุดทําการของผู้ประกอบธุรกิจการจัดการกองทุนต่างประเทศที่มีลักษณะในทํานองเดียวกับธุรกิจการจัดการกองทุนรวม และผู้ประกอบธุรกิจที่เกี่ยวข้องในต่างประเทศซึ่งจะส่งผลกระทบต่อการชําระราคา โดยบริษัทจัดการกองทุนรวมได้ระบุเกี่ยวกับวันหยุดทําการในต่างประเทศดังกล่าวไว้แล้วในโครงการ

(4)  กรณีเป็นหน่วยลงทุนของกองทุนรวมอื่นซึ่งมิใช่กองทุนรวมตาม (1) (2) และ (3) ต้องไม่เกินกว่า 5 วันทําการนับแต่วันรับซื้อคืนหน่วยลงทุน

ในกรณีที่บริษัทจัดการกองทุนรวมยังไม่สามารถชําระค่าขายคืนตามกําหนดเวลาในวรรคหนึ่ง เนื่องจากจําเป็นต้องใช้ระยะเวลาในการคํานวณมูลค่าทรัพย์สินสุทธิ มูลค่าหน่วยลงทุน ราคาขายหน่วยลงทุน หรือราคารับซื้อคืนหน่วยลงทุน ตามที่สมาคมกําหนดโดยได้รับความเห็นชอบจากสํานักงาน ให้บริษัทจัดการกองทุนรวมชําระค่าขายคืนหน่วยลงทุนภายใน 5 วันทําการนับแต่วันที่เสร็จสิ้นการคํานวณดังกล่าว

บริษัทจัดการกองทุนรวมต้องไม่ชําระค่าขายคืนหน่วยลงทุนตามวรรคหนึ่ง ในวันส่งคําสั่งขายคืนหน่วยลงทุน เว้นแต่เป็นกองทุนรวมที่มีนโยบายการลงทุนในลักษณะของกองทุนรวมตลาดเงินซึ่งได้ปฏิบัติตามหลักเกณฑ์เกี่ยวกับการชําระค่าขายคืนหน่วยลงทุนสําหรับกองทุนรวมดังกล่าวตามที่กําหนดในประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย และกองทุนรวมเพื่อผู้ลงทุนประเภทสถาบัน


ข้อ ๑๗ บริษัทจัดการกองทุนรวมต้องไม่กระทําการใด หรือรู้เห็นหรือตกลงกับบุคคลอื่นในการกระทําการใด ที่ส่งผลให้ผู้ถือหน่วยลงทุนได้รับประโยชน์เสมือนหนึ่งว่าได้รับชําระค่าขายคืนหน่วยลงทุนโดยไม่เป็นไปตามกําหนดเวลาในข้อ 16 


ข้อ ๑๘ ในกรณีที่บริษัทจัดการกองทุนรวมจําเป็นต้องเปลี่ยนแปลงวันหรือเวลาในการขายหรือรับซื้อคืนหน่วยลงทุนให้แตกต่างจากที่กําหนดไว้ในโครงการหรือข้อผูกพันของกองทุนรวมเป็นการชั่วคราว อันเนื่องจากมีการเปลี่ยนแปลงวันหรือเวลาในการให้บริการของผู้ให้บริการตามที่สํานักงานกําหนดซึ่งส่งผลกระทบต่อการซื้อขายทรัพย์สินที่กองทุนรวมไปลงทุน บริษัทจัดการกองทุนรวมสามารถดําเนินการดังกล่าวได้เพียงเท่าที่มีความจําเป็น  ทั้งนี้ ให้ถือว่าบริษัทจัดการกองทุนรวมได้ปฏิบัติให้เป็นไปตามโครงการหรือข้อผูกพันแล้ว


ข้อ ๑๙ บริษัทจัดการกองทุนรวมจะไม่ขายหรือไม่รับซื้อคืนหน่วยลงทุนตามคําสั่งที่รับไว้แล้ว หรือจะหยุดรับคําสั่งซื้อหรือคําสั่งขายคืนหน่วยลงทุนได้ เฉพาะในกรณีที่กําหนดไว้ในโครงการ ซึ่งต้องไม่เกินกว่ากรณีดังต่อไปนี้

(1)  ตลาดหลักทรัพย์ไม่สามารถเปิดทําการซื้อขายได้ตามปกติ

(2)  บริษัทจัดการกองทุนรวมพิจารณาแล้ว มีความเชื่อโดยสุจริตและสมเหตุสมผลว่าเป็นกรณีใดกรณีหนึ่งดังนี้ โดยได้รับความเห็นชอบของผู้ดูแลผลประโยชน์แล้ว ซึ่งให้กระทําได้ไม่เกิน 1 วันทําการ เว้นแต่จะได้รับการผ่อนผันเวลาดังกล่าวจากสํานักงาน

                (ก)  มีเหตุจําเป็นทําให้ไม่สามารถจําหน่าย จ่าย โอน หลักทรัพย์หรือทรัพย์สินของกองทุนรวมเปิดได้อย่างสมเหตุสมผล

                (ข)  ไม่สามารถคํานวณมูลค่าทรัพย์สินของกองทุนรวมเปิดได้อย่างเป็นธรรมและเหมาะสม

                (ค)  มีเหตุจําเป็นอื่นใดเพื่อคุ้มครองประโยชน์ของผู้ถือหน่วยลงทุน

(3)  กองทุนรวมได้ลงทุนในหลักทรัพย์หรือทรัพย์สินในต่างประเทศ และมีเหตุการณ์ดังนี้เกิดขึ้น ซึ่งก่อให้เกิดผลกระทบต่อกองทุนรวมอย่างมีนัยสําคัญ

                (ก)  ตลาดซื้อขายหลักทรัพย์ที่กองทุนรวมลงทุนไม่สามารถเปิดทําการซื้อขายได้ตามปกติ  ทั้งนี้ เฉพาะในกรณีที่กองทุนรวมลงทุนในหลักทรัพย์ที่ซื้อขายในตลาดซื้อขายหลักทรัพย์แห่งนั้นเกินกว่าร้อยละ 10 ของมูลค่าทรัพย์สินสุทธิของกองทุนรวม

                (ข)  มีเหตุการณ์ที่ทําให้ไม่สามารถแลกเปลี่ยนเงินตราต่างประเทศได้อย่างเสรี และทําให้ไม่สามารถโอนเงินออกจากประเทศหรือรับโอนเงินจากต่างประเทศได้ตามปกติ หรือ

                (ค)  มีเหตุที่ทําให้กองทุนรวมไม่ได้รับชําระเงินจากหลักทรัพย์หรือทรัพย์สินที่ลงทุนไว้ตามกําหนดเวลาปกติ ซึ่งเหตุดังกล่าวอยู่เหนือการควบคุมของบริษัทจัดการกองทุนรวมและผู้ดูแลผลประโยชน์เห็นชอบด้วยแล้ว

(4)  เป็นการไม่ขายหน่วยลงทุนตามคําสั่งซื้อหน่วยลงทุนที่รับไว้แล้ว หรือเป็นการหยุดรับคําสั่งซื้อหน่วยลงทุนแก่ผู้ลงทุนเฉพาะราย เนื่องจากปรากฏข้อเท็จจริงดังนี้

                (ก)  บริษัทจัดการกองทุนรวมมีเหตุอันควรสงสัยว่าผู้ลงทุนรายนั้น ๆ มีส่วนเกี่ยวข้องกับการกระทําอย่างใดอย่างหนึ่งดังนี้

                          1. การกระทําที่เป็นความผิดมูลฐานหรือความผิดฐานฟอกเงินตามกฎหมายเกี่ยวกับการป้องกันและปราบปรามการฟอกเงิน ไม่ว่าจะเป็นกฎหมายไทยหรือกฎหมายต่างประเทศ

                           2. การให้การสนับสนุนทางการเงินแก่การก่อการร้าย

                           3. การกระทําที่เป็นการปฏิบัติตามคําสั่งเกี่ยวกับการยึดหรืออายัดทรัพย์สินโดยบุคคลผู้มีอํานาจตามกฎหมาย

                (ข)  บริษัทจัดการกองทุนรวมไม่สามารถดําเนินการรู้จักลูกค้า และตรวจสอบเพื่อทราบข้อเท็จจริงเกี่ยวกับลูกค้าได้ในสาระสําคัญ

(5)  อยู่ในระหว่างดําเนินการเปลี่ยนให้บริษัทจัดการกองทุนรวมรายอื่นเข้าบริหารจัดการกองทุนรวมภายใต้การจัดการของตนอันเนื่องมาจากการที่บริษัทจัดการกองทุนรวมรายเดิมไม่สามารถดํารงความเพียงพอของเงินกองทุนได้ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการดํารงเงินกองทุนของผู้ประกอบธุรกิจการจัดการกองทุนรวม การจัดการกองทุนส่วนบุคคล การเป็นนายหน้าซื้อขายหลักทรัพย์และการค้าหลักทรัพย์และการจัดจําหน่ายหลักทรัพย์ที่เป็นหน่วยลงทุน และการเป็นผู้จัดการเงินทุนสัญญาซื้อขายล่วงหน้า ซึ่งให้กระทําได้ไม่เกิน 3 วันทําการ

(6)  อยู่ในระหว่างดําเนินการเพื่อเลิกกองทุนรวมตามข้อ 29(4)


ข้อ ๒๐ ให้บริษัทจัดการกองทุนรวมชําระค่าขายคืนหน่วยลงทุนให้แก่ผู้ถือหน่วยลงทุนเป็นหลักทรัพย์หรือทรัพย์สินอื่นแทนเงินได้ต่อเมื่อบริษัทจัดการกองทุนรวมได้กําหนดกรณีที่เป็นเงื่อนไขการชําระและขั้นตอนการดําเนินการไว้อย่างชัดเจนในข้อผูกพัน โดยขั้นตอนที่กําหนดดังกล่าวต้องสามารถปฏิบัติได้จริง และเป็นธรรมต่อผู้ถือหน่วยลงทุนของกองทุนรวมเปิดนั้นทุกราย  ทั้งนี้ กรณีที่เป็นเงื่อนไขมีได้เฉพาะกรณีใดกรณีหนึ่งหรือหลายกรณี ดังต่อไปนี้

(1)  กองทุนรวมเปิดกําหนดวิธีการชําระค่าขายคืนหน่วยลงทุนให้สามารถชําระเป็นหลักทรัพย์หรือทรัพย์สินอื่นแทนเงินไว้เป็นการทั่วไป

(2)  การชําระค่าขายคืนหน่วยลงทุนดังกล่าวมีวัตถุประสงค์เพื่อให้ผู้ถือหน่วยลงทุนนําหลักทรัพย์หรือทรัพย์สินอื่นนั้นไปชําระเป็นค่าซื้อหน่วยลงทุนของกองทุนรวมอื่นที่บริษัทจัดการกองทุนรวมเดียวกันเป็นผู้รับผิดชอบดําเนินการ

(3)  บริษัทจัดการกองทุนรวมไม่สามารถชําระค่าขายคืนหน่วยลงทุนเป็นเงิน

(4)  ผู้ถือหน่วยลงทุนตกลงรับชําระค่าขายคืนหน่วยลงทุนเป็นหลักทรัพย์หรือทรัพย์สินอื่นแทนเงิน และบริษัทจัดการกองทุนรวมได้รับมติพิเศษให้ชําระค่าขายคืนหน่วยลงทุนเป็นหลักทรัพย์หรือทรัพย์สินอื่นแทนเงินได้


ส่วน ๓ การจ่ายเงินปันผล  
\_\_\_\_\_\_\_\_\_\_\_\_\_\_\_\_


ข้อ ๒๑ เว้นแต่มีหลักเกณฑ์กําหนดไว้เป็นอย่างอื่นตามประกาศนี้ การจ่ายเงินปันผลของกองทุนรวมให้จ่ายได้จากกําไรสะสมหรือกําไรสุทธิ เมื่อกองทุนรวมมีกําไรสะสมหรือมีกําไรสุทธิในรอบระยะเวลาบัญชีที่จะจ่ายเงินปันผล และการจ่ายเงินปันผลดังกล่าวจะต้องไม่ทําให้กองทุนรวมมีผลขาดทุนสะสมเพิ่มขึ้นในรอบระยะเวลาบัญชีที่มีการจ่ายเงินปันผลนั้น

ในกรณีกองทุนรวมเปิด บริษัทจัดการกองทุนรวมจะจ่ายเงินปันผลให้ผู้ถือหน่วยลงทุนด้วยวิธีการที่ต่างกันสําหรับหน่วยลงทุนที่ขายในช่วงระยะเวลาที่ต่างกันได้ ต่อเมื่อได้กําหนด

กรณีดังกล่าวไว้ในโครงการ และได้รับความเห็นชอบจากสํานักงานก่อนดําเนินการจ่ายเงินปันผลในแต่ละครั้งแล้ว

ในกรณีที่ผู้ถือหน่วยลงทุนไม่ใช้สิทธิขอรับเงินปันผลจํานวนใดภายในอายุความใช้สิทธิเรียกร้องตามประมวลกฎหมายแพ่งและพาณิชย์ ห้ามบริษัทจัดการกองทุนรวมนําเงินปันผลจํานวนดังกล่าวไปใช้เพื่อการอื่นใดนอกจากเพื่อประโยชน์ของกองทุนรวมนั้น


ข้อ ๒๒ ห้ามมิให้บริษัทจัดการกองทุนรวมจ่ายเงินปันผลของกองทุนรวม ไม่ว่าทั้งหมดหรือบางส่วนโดยออกเป็นหน่วยลงทุนให้แก่ผู้ถือหน่วยลงทุน


ข้อ ๒๓ ห้ามมิให้บริษัทจัดการกองทุนรวมจ่ายเงินปันผลของกองทุนรวมเพื่อการเลี้ยงชีพทุกประเภท


ข้อ ๒๔ การจ่ายเงินปันผลของกองทุนรวมหุ้นระยะยาว จะจ่ายได้เมื่อกองทุนรวมมีกําไรสะสมและจะต้องไม่ทําให้กองทุนรวมมีผลขาดทุนสะสมในรอบระยะเวลาบัญชีที่มีการจ่ายเงินปันผลนั้น

ในการจ่ายเงินปันผลของกองทุนรวมหุ้นระยะยาวในแต่ละครั้ง ให้เลือกจ่ายให้เป็นไปตามหลักเกณฑ์อย่างใดอย่างหนึ่งดังต่อไปนี้

(1)  จ่ายจากเงินปันผลหรือดอกเบี้ยรับที่ได้รับจากทรัพย์สินของกองทุนรวม

(2)  จ่ายได้ไม่เกินร้อยละ 30 ของกําไรสะสมดังกล่าว หรือกําไรสุทธิในรอบระยะเวลาบัญชีที่จะจ่ายเงินปันผลนั้น แล้วแต่จํานวนใดจะต่ํากว่า

ให้นําความในวรรคหนึ่งและวรรคสองมาใช้บังคับกับการจ่ายเงินปันผลของกองทุนรวมเพื่อการออม โดยอนุโลม


ข้อ ๒๕ ในกรณีที่กองทุนรวมหมวดอุตสาหกรรมที่มุ่งลงทุนในหมวดพัฒนาอสังหาริมทรัพย์ได้รับประโยชน์ตอบแทนเป็นเงินปันผลหรือเงินตอบแทนอื่นในลักษณะเดียวกันจากการลงทุนในทรัพย์สินประเภทใดประเภทหนึ่งดังต่อไปนี้ ให้บริษัทจัดการกองทุนรวมนําเงินดังกล่าวจ่ายเป็นเงินปันผลแก่ผู้ถือหน่วยลงทุนของกองทุนรวม อย่างน้อย 1 ครั้งในรอบปีบัญชีที่ได้รับประโยชน์ตอบแทน  ทั้งนี้ ตามหลักเกณฑ์ที่สํานักงานประกาศกําหนด

(1)  หน่วยลงทุนของกองทุนรวมอสังหาริมทรัพย์

(2)  หน่วยทรัสต์ตามประกาศคณะกรรมการกํากับตลาดทุนว่าด้วยการออกและเสนอขายหน่วยทรัสต์ของทรัสต์เพื่อการลงทุนในอสังหาริมทรัพย์

(3)  ตราสารของกองทุนอสังหาริมทรัพย์ต่างประเทศที่มีการลงทุนในอสังหาริมทรัพย์ในประเทศไทย ไม่ว่าจะเป็นการลงทุนโดยตรงหรือโดยอ้อมผ่านการลงทุนในหน่วยลงทุนตาม (1) หรือหน่วยทรัสต์ตาม (2) รวมกันไม่น้อยกว่าร้อยละ 30 ของมูลค่าทรัพย์สินสุทธิล่าสุด ณ วันปิดสมุดทะเบียนเพื่อจ่ายประโยชน์ตอบแทนจากการลงทุนของกองทุนนั้น

(4)  หน่วยของกองทุนต่างประเทศที่มีการลงทุนในอสังหาริมทรัพย์ในประเทศไทย ไม่ว่าจะเป็นการลงทุนโดยตรงหรือโดยอ้อมผ่านการลงทุนในหน่วยลงทุนตาม (1) หน่วยทรัสต์ตาม (2) หรือตราสารตาม (3) รวมกันไม่น้อยกว่าร้อยละ 30 ของมูลค่าทรัพย์สินสุทธิล่าสุด ณ วันปิดสมุดทะเบียนเพื่อจ่ายประโยชน์ตอบแทนจากการลงทุนของกองทุนนั้น

ความในวรรคหนึ่งมิให้ใช้บังคับกับกองทุนรวมดังต่อไปนี้

(1)  กองทุนรวมเพื่อการเลี้ยงชีพ

(2)  กองทุนรวมเพื่อการออม


ส่วน ๔ การควบกองทุนรวมและการรวมกองทุนรวม  
\_\_\_\_\_\_\_\_\_\_\_\_\_\_\_\_


ข้อ ๒๖ การควบรวมกองทุนรวมต้องเป็นการควบกองทุนรวมหรือการรวมกองทุนรวมที่อยู่ภายใต้การจัดการของบริษัทจัดการกองทุนรวมเดียวกัน โดยบริษัทจัดการกองทุนรวมต้องพิจารณาถึงผลกระทบที่เกิดขึ้นต่อผู้ถือหน่วยลงทุนของแต่ละกองทุนรวมด้วยความเป็นธรรม 


ข้อ ๒๗ กองทุนรวมตั้งแต่ 2 กองทุนรวมขึ้นไปจะดําเนินการเพื่อควบรวมกองทุนรวมได้ต่อเมื่อได้รับมติของผู้ถือหน่วยลงทุนตามหลักเกณฑ์ที่ระบุไว้ในโครงการและข้อผูกพัน ภายใต้หลักเกณฑ์ดังต่อไปนี้

(1)  กรณีการควบรวมกองทุนรวมระหว่างกองทุนรวมที่มีนโยบายการลงทุน ความเสี่ยงและระดับความเสี่ยงของการลงทุน (risk spectrum) เดียวกัน บริษัทจัดการกองทุนรวมต้องได้รับมติเสียงข้างมากของแต่ละกองทุนรวมที่จะควบรวมกองทุนรวมดังกล่าว

(2)  กรณีการควบรวมกองทุนรวมระหว่างกองทุนรวมที่มีนโยบายการลงทุน ความเสี่ยงและระดับความเสี่ยงของการลงทุน (risk spectrum) แตกต่างกัน บริษัทจัดการกองทุนรวมต้องได้รับมติพิเศษของแต่ละกองทุนรวมที่จะควบรวมกองทุนรวมดังกล่าว


ข้อ ๒๘ สําหรับผู้ถือหน่วยลงทุนของกองทุนรวมเดิมหรือกองทุนรวมที่โอนที่คัดค้านหรือที่ไม่ได้ออกเสียงในการควบรวมกองทุนรวม ให้บริษัทจัดการกองทุนรวมจัดให้มีวิธีการในการให้สิทธิแก่ผู้ถือหน่วยลงทุนดังกล่าวในการที่จะออกจากกองทุนรวมก่อนที่การควบรวมกองทุนรวมแล้วเสร็จ โดยวิธีการนั้นต้องมีระยะเวลาเพียงพอและเป็นธรรมแก่ผู้ถือหน่วยลงทุนดังกล่าว  ทั้งนี้ ให้คํานึงถึงมูลค่าทรัพย์สินสุทธิ มูลค่าหน่วยลงทุน และราคาขายและรับซื้อคืนหน่วยลงทุนในเวลาก่อนหน้าการควบรวมกองทุนรวม ตลอดจนโอกาสในการรับทราบข้อมูลเกี่ยวกับการควบรวมกองทุนรวมของผู้ถือหน่วยลงทุนดังกล่าวด้วย


ส่วน ๕ การเลิกกองทุนรวม  
\_\_\_\_\_\_\_\_\_\_\_\_\_\_\_\_


ข้อ ๒๙ ให้บริษัทจัดการกองทุนรวมดําเนินการเพื่อเลิกกองทุนรวมตามที่กําหนดในข้อ 30 เมื่อปรากฏกรณีใดกรณีหนึ่งดังต่อไปนี้ 

(1)  กรณีกองทุนรวมเพื่อผู้ลงทุนทั่วไปหรือกองทุนรวมเพื่อผู้ลงทุนที่มิใช่รายย่อย มีจํานวนผู้ถือหน่วยลงทุนลดลงเหลือน้อยกว่า 35 รายในวันทําการใด

(2)  กรณีกองทุนรวมเพื่อผู้ลงทุนประเภทสถาบัน มีจํานวนผู้ถือหน่วยลงทุนลดลงเหลือน้อยกว่า 10 ราย  เว้นแต่เป็นกองทุนรวมดังนี้

                (ก) กองทุนรวมที่มีการจําหน่ายหน่วยลงทุนทั้งหมดให้แก่กองทุนบําเหน็จบํานาญข้าราชการ หรือกองทุนประกันสังคม

                (ข) กองทุนรวมสําหรับผู้ลงทุนในต่างประเทศซึ่งจดทะเบียนกองทรัพย์สินเป็นกองทุนรวมกับสํานักงานก่อนวันที่ 16 มิถุนายน พ.ศ. 2547  และกองทุนรวมดังกล่าวมีผู้ถือหน่วยลงทุนเป็นบุคคลต่างประเทศที่มีลักษณะทํานองเดียวกับกองทุนรวม กองทุนบําเหน็จบํานาญข้าราชการ กองทุนประกันสังคม หรือกองทุนสํารองเลี้ยงชีพเท่านั้น     

(3)  กรณีที่มีการขายคืนหน่วยลงทุนในลักษณะใดลักษณะหนึ่งดังนี้

                                (ก) มีการขายคืนหน่วยลงทุนสุทธิ ณ วันใดวันหนึ่งเกินกว่า 2 ใน 3 ของจํานวนหน่วยลงทุนที่จําหน่ายได้แล้วทั้งหมด

(ข) มียอดรวมการขายคืนหน่วยลงทุนสุทธิในช่วงระยะเวลา 5 วันทําการซื้อขายหน่วยลงทุนใดติดต่อกันคิดเป็นจํานวนเกินกว่า 2 ใน 3 ของจํานวนหน่วยลงทุนที่จําหน่ายได้แล้วทั้งหมด  ทั้งนี้ กรณีที่เป็นกองทุนรวมที่มีกําหนดระยะเวลาการรับซื้อคืนหน่วยลงทุนเป็นช่วง (interval fund) การพิจารณาระยะเวลาการขายคืนหน่วยลงทุน ให้พิจารณาจากเฉพาะในช่วงระยะเวลาเดียวกัน ซึ่งกองทุนรวมเปิดให้รับซื้อคืนหน่วยลงทุนเท่านั้น

ความใน (3) วรรคหนึ่ง มิให้นํามาใช้บังคับกับกองทุนรวมที่บริษัทจัดการกองทุนรวมพิจารณาแล้ว มีความเชื่อโดยสุจริตและสมเหตุสมผลว่าการเลิกกองทุนรวมจะไม่เป็นประโยชน์ต่อผู้ถือหน่วยลงทุนที่เหลืออยู่เนื่องจากกองทุนรวมยังคงมีทรัพย์สินคงเหลือที่มีคุณภาพและมีสภาพคล่องอย่างเพียงพอ และผู้ถือหน่วยลงทุนที่เหลืออยู่จะไม่ได้รับผลกระทบจากการขายคืนนั้น

(4)  กรณีที่ปรากฏข้อเท็จจริงซึ่งบริษัทจัดการกองทุนรวมพิจารณาแล้วมีความเชื่อโดยสุจริตและสมเหตุสมผลว่าจะมีการขายคืนหน่วยลงทุนตาม (3) วรรคหนึ่ง และการเลิกกองทุนรวมจะเป็นประโยชน์ต่อผู้ถือหน่วยลงทุนโดยรวม 

ความในวรรคหนึ่ง (3) และ (4) มิให้นํามาใช้บังคับกับกองทุนรวมดังต่อไปนี้

(1)  กองทุนรวมตลาดเงิน

(2)  กองทุนรวมดัชนี

(3)  กองทุนรวมอีทีเอฟ

(4)  กองทุนรวมหน่วยลงทุน

(5)  กองทุนรวมฟีดเดอร์


ข้อ ๓๐ ในกรณีที่ปรากฏเหตุเลิกกองทุนรวมตามข้อ 29 ให้บริษัทจัดการกองทุนรวมดําเนินการเพื่อเลิกกองทุนรวม ดังต่อไปนี้

(1)  กรณีเป็นกองทุนรวมปิด ให้บริษัทจัดการกองทุนรวมดําเนินการภายในวันทําการถัดจากวันที่ทราบเหตุดังกล่าว 

(2)  กรณีที่เป็นกองทุนรวมเปิด ให้บริษัทจัดการกองทุนรวมดําเนินการตามขั้นตอนและวิธีการที่สํานักงานประกาศกําหนด


หมวด ๓ อํานาจของสํานักงาน

\_\_\_\_\_\_\_\_\_\_\_\_\_\_\_\_


ข้อ ๓๑ ในการจัดการกองทุน ให้สํานักงานเมื่อได้รับความเห็นชอบจากคณะกรรมการกํากับตลาดทุนมีอํานาจประกาศกําหนดหลักเกณฑ์ เงื่อนไข และวิธีการ ให้บริษัทจัดการปฏิบัติเพื่อให้มีกฎเกณฑ์ที่เหมาะสมกับลักษณะเฉพาะของลูกค้าที่เป็นกองทุนส่วนบุคคล หรือกองทุนสํารองเลี้ยงชีพ


ข้อ ๓๒ ให้สํานักงานมีอํานาจประกาศกําหนดหลักเกณฑ์ เงื่อนไข และวิธีการ ในรายละเอียดเกี่ยวกับเรื่องที่กําหนดในประกาศนี้ หรือรายละเอียดเพิ่มเติมเกี่ยวกับการจัดการกองทุนเพื่อประโยชน์ในการคุ้มครองผู้ลงทุนหรือเพื่อให้มีมาตรฐานการดําเนินงานเป็นอย่างเดียวกัน  ทั้งนี้ เพื่อให้เกิดความชัดเจนในทางปฏิบัติ และเพื่อให้สํานักงานสามารถตรวจสอบการปฏิบัตินั้นได้

เพื่อประโยชน์ในการปฏิบัติตามประกาศนี้ ให้สํานักงานมีอํานาจประกาศกําหนดแนวทาง (guideline) การปฏิบัติในรายละเอียดของข้อกําหนดตามประกาศนี้ เพื่อเป็นการให้แนวทางปฏิบัติที่ถือว่าเหมาะสมและสอดคล้องตามประกาศนี้ และหากบริษัทจัดการปฏิบัติตามแนวทางดังกล่าวแล้ว ให้ถือว่าบริษัทจัดการมีการปฏิบัติตามข้อกําหนดในประกาศนี้ในเรื่องที่มีการออกแนวทางนั้น


ข้อ ๓๓ ในกรณีที่บริษัทจัดการกองทุนรวมมีเหตุจําเป็นโดยไม่สามารถปฏิบัติให้เป็นไปตามหลักเกณฑ์ในประกาศนี้หรือหลักเกณฑ์เพิ่มเติมอื่นใดที่ออกตามประกาศนี้ สําหรับการจัดการกองทุนรวมใดที่มีการเสนอขายหน่วยลงทุนทั้งในประเทศและต่างประเทศ ให้สํานักงานมีอํานาจผ่อนผันการปฏิบัติตามหลักเกณฑ์ดังกล่าวเฉพาะในส่วนที่ไม่มีผลกระทบต่อผู้ลงทุนในประเทศไทยให้กับบริษัทจัดการกองทุนรวมได้ โดยบริษัทจัดการกองทุนรวมต้องแสดงได้ว่าการขอผ่อนผันดังกล่าวไม่ขัดหรือแย้งกับหลักเกณฑ์ที่เกี่ยวข้องกับการให้ความคุ้มครองผู้ลงทุนในประเทศที่กองทุนรวมมีการเสนอขายหน่วยลงทุนนั้น (host country)


ข้อ ๓๔ เพื่อคุ้มครองประโยชน์ของผู้ถือหน่วยลงทุน หรือในกรณีที่มีความจําเป็นเพื่อรักษาเสถียรภาพทางเศรษฐกิจและการเงินของประเทศ หรือเพื่อรักษาเสถียรภาพในระบบตลาดการเงินให้สํานักงานมีอํานาจประกาศกําหนดให้บริษัทจัดการกองทุนรวมหยุดรับคําสั่งซื้อหรือคําสั่งขายคืนหน่วยลงทุนของกองทุนรวมเป็นการชั่วคราว  ทั้งนี้ ไม่เกินกว่า 20 วันทําการติดต่อกัน


ข้อ ๓๕ ในกรณีที่ปรากฏเหตุดังต่อไปนี้ ให้สํานักงานมีอํานาจเพิกถอนการอนุมัติให้จัดตั้งและจัดการกองทุนรวมได้

(1)  มีการแก้ไขเพิ่มเติมโครงการหรือข้อผูกพันที่ขัดหรือแย้งกับกฎหมายว่าด้วยหลักทรัพย์และตลาดหลักทรัพย์ ตลอดจนประกาศ กฎ หรือคําสั่งที่ออกโดยอาศัยอํานาจแห่งกฎหมายดังกล่าว

(2)  มีการจําหน่ายหน่วยลงทุนโดยบริษัทจัดการกองทุนรวมมิได้ปฏิบัติหรือดูแลให้มีการปฏิบัติตามหลักเกณฑ์เกี่ยวกับการเสนอขายหน่วยลงทุนของกองทุนรวมเพื่อผู้ลงทุนทั่วไปตามที่กําหนดในประกาศคณะกรรมการกํากับตลาดทุนว่าด้วยหลักเกณฑ์ในการจัดส่งหรือแจกจ่ายหนังสือชี้ชวนและการเสนอขายหน่วยลงทุน  
(3)  ในกรณีที่เป็นกองทุนรวมเพื่อผู้ลงทุนประเภทสถาบัน  หากปรากฏข้อเท็จจริงว่ามีผู้ถือหน่วยลงทุนของกองทุนรวมเป็นบุคคลอื่นใดที่มิใช่ผู้ลงทุนประเภทสถาบันตามที่ระบุไว้ในโครงการ

ในกรณีที่สํานักงานสั่งเพิกถอนการอนุมัติให้จัดตั้งและจัดการกองทุนรวมตามวรรคหนึ่ง ให้บริษัทจัดการกองทุนรวมดําเนินการให้มีการเลิกกองทุนรวมทันที


ข้อ ๓๖ เพื่อให้การบริหารจัดการกองทุนรวมเป็นไปตามนโยบายหรือหลักเกณฑ์ในการกํากับดูแลที่มีผลใช้บังคับในขณะนั้นหรือเพื่อประโยชน์ในการคุ้มครองผู้ลงทุน ในกรณีที่ปรากฏข้อเท็จจริงอย่างใดอย่างหนึ่งดังต่อไปนี้ ให้สํานักงานมีอํานาจสั่งการให้บริษัทจัดการกองทุนรวมกระทําการหรืองดเว้นกระทําการตามที่สํานักงานเห็นสมควรภายในระยะเวลาที่กําหนด

(1)  กองทุนรวมมีการจัดการที่มีลักษณะหรือรูปแบบเป็นไปตามหลักเกณฑ์หรือเงื่อนไขตามที่ประกาศเกี่ยวข้องกําหนด แต่มีข้อเท็จจริงซึ่งทําให้พิจารณาได้ว่าความมุ่งหมายหรือเนื้อหาสาระที่แท้จริง (substance) ของการจัดการกองทุนรวมนั้นเข้าลักษณะเป็นการหลีกเลี่ยงบทบัญญัติหรือหลักเกณฑ์ที่ออกตามกฎหมายว่าด้วยหลักทรัพย์และตลาดหลักทรัพย์

(2) การจัดการกองทุนรวมอาจขัดต่อนโยบายสาธารณะหรือนโยบายของรัฐที่เกี่ยวข้องกับตลาดทุน

(3)  การจัดการกองทุนรวมอาจก่อให้เกิดผลกระทบต่อความน่าเชื่อถือต่อตลาดทุนไทยโดยรวม

(4) การจัดการกองทุนรวมอาจก่อให้เกิดความเสียหายต่อผู้ลงทุน หรืออาจทําให้ผู้ลงทุนไม่ได้รับความเป็นธรรม หรือผู้ลงทุนอาจไม่ได้รับข้อมูลที่ถูกต้องหรือเพียงพอประกอบการตัดสินใจลงทุน

(5)  การดําเนินการของกองทุนรวมไม่สอดคล้องกับโครงการที่ได้รับอนุมัติจากสํานักงาน

อํานาจสั่งการตามวรรคหนึ่งให้รวมถึงการสั่งการในเรื่องดังต่อไปนี้

(1)  ชี้แจง หรือเปิดเผยข้อมูลเพิ่มเติม

(2)  แก้ไขลักษณะของกองทุนรวมให้ถูกต้อง

(3)  ระงับการเสนอขายหน่วยลงทุนเพิ่มเติม


บทเฉพาะกาล - บทเฉพาะกาล

\_\_\_\_\_\_\_\_\_\_\_\_\_\_\_\_


ข้อ ๓๗ ในกรณีที่ยังไม่มีการกําหนดหลักเกณฑ์เกี่ยวกับการคํานวณมูลค่าทรัพย์สินของกองทุนรวมตามข้อ 6 ให้บริษัทจัดการกองทุนรวมปฏิบัติตามหลักเกณฑ์ในเรื่องดังกล่าวซึ่งใช้บังคับอยู่ก่อนวันที่ประกาศนี้ใช้บังคับ จนกว่าจะได้มีหลักเกณฑ์ตามที่สมาคมกําหนดโดยได้รับความเห็นชอบจากสํานักงาน


ข้อ ๓๘ ในกรณีที่มีประกาศฉบับอื่นใดอ้างอิงประกาศคณะกรรมการกํากับตลาดทุน ที่ ทน. 89/2558  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558  หรืออ้างอิงประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 87/2558  เรื่อง หลักเกณฑ์ เงื่อนไข และวิธีการจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558 ในส่วนที่เกี่ยวข้องกับหลักเกณฑ์ตามประกาศนี้ ให้การอ้างอิงดังกล่าวหมายถึงการอ้างอิงประกาศฉบับนี้


ข้อ ๓๙ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกํากับตลาดทุน ที่ ทน. 89/2558  เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558  หรือที่ใช้บังคับอยู่ตามบทเฉพาะกาลของประกาศดังกล่าว ซึ่งใช้บังคับอยู่ก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับ


ผู้มีอํานาจลงนาม - ประกาศ  ณ วันที่ 29 มกราคม พ.ศ. 2564

 

 

 

                                                                                                     (นางสาวรื่นวดี  สุวรรณมงคล)

                                                                                                                     เลขาธิการ

                                                                          สํานักงานคณะกรรมการกํากับหลักทรัพย์และตลาดหลักทรัพย์

                                                                                                                ประธานกรรมการ 

                                                                                                        คณะกรรมการกํากับตลาดทุน